RSG Kunstefees: Maandag 16 November - RSGplus
RSG Kunstefees: Maandag 16 November
Let wel: Die program is onderhewig aan verandering.
08:05 Praat Saam (verkort)
09:05 RSG Kunstefees begin
09:15 Wittebrood: ‘n Klankdrama deur Sylvaine Strike
Die veelbekroonde aktrise en regisseur Sylvaine Strike skep ‘n radiodrama sonder woorde. Hoor hoe ‘n storie met klank en geluide vertel word!
Met Gretha Brazelle & Anton Dekker.
Lees meer oor Sylvaine Strike op http://houseofren.co.uk/sylvaine-strike/.
09:40 Humor met Anne Hirsch
Wie is Anne Hirsch? Kyk hier.
10:15 Kunste-Profiel – Kitty Albertyn en June Seymour (Sien foto onder)
11:05 Feeskunstenaar – Diane Victor
Lees meer oor Diane Victor. Sy het op 18 Desember 2014 ‘n nieroorplanting ondergaan. Lees meer hieroor.
Onder is van haar werke.
11:30 Oom Goltros vertel...
Met Elias P. Nel & Joey Erasmus. Oom Goltros van Verneukpan gaan met sy “kwinksinnigheid” en enigmatiese verbeeldingsvlugte die luisteraars laat lag én kopkrap.
12:05 Middag op RSG
19:00 Poen en Toekie kom kunstefees toe
Poen en Toekie, die twee plonkies van die planeet Wopper, kom kuier vir ‘n week om aan hulle beste aardse maatjies, Bennie en Sarie, se skool se Kunstefees deel te neem. Almal is egter nie so gelukkig daaroor nie, en vir die eerste keer in sy lewe kry Poen van aangesig tot aangesig te doen met ‘n regte, egte boelie!
Met Renske Jacobs, Christelle Webb-Joubert & Botha Enslin
19:10 Korreltjie kantel deur Ingrid Jonker [DEBUUT] Dit is vanjaar vyftig jaar sedert die digter Ingrid Jonker se tragiese dood. Vyf opwindende en onverwagse musiekgroepe herbesoek van haar liefdesverse en het onder andere “Offerande”, “Fragment”, “O, die Halfmaan” en “Gistraand” vir hierdie opdrag-musiekprogram verwerk. Hoor hierdie ikoon van die Afrikaanse poësie gehul in kraakvars klank. ‘n Hartroerende, intieme weergee van verlange, vernietiging en die vreeslose verrukking van die liefde.
Met Luna Paige, Nick Turner, Medicine Boy (Lucy Kruger & André Leo), Hatchetman & Ottoman Slap
Luna Paige en Inge Beckman
Klik hier vir meer foto’s en agtergrond wat tydens die produksie van die program geneem is.
20:00 Wolf-wolf hoe laat is dit? deur Hennie Aucamp [DEBUUT] Dit is reeds meer as vier dekades sedert Hennie Aucamp se absurde eenakter op ‘n verhoog in Stellenbosch gedebuteer het. Die veelbekroonde radiodrama-regisseur Margot Luyt het dié stuk vir die radio verwerk en ‘n groep van Suid-Afrika se teater-veterane byeengebring vir ‘n roerende opvoering oor die mens se stryd teen tyd.
Met Louis van Niekerk, Wilna Snyman, Lida Botha, Trix Pienaar, Kitty Albertyn, June Seymour, Neels Coetzee, Marga van Rooy, Juanita Swanepoel & Deidre Wolhuter. Klavier: Albie van Schalkwyk.
Kitty Albertyn sal onthou word vir haar rol as Hybie in die radioverhaal Die Du Plooys van Soetmelksvlei en is op 92 jaar die oudste deelnemer aan RSG Kunstefees 2015.
Luyt het die geskiedkundige opname van Wolf-wolf hoe laat is dit? as “Die dag van die legendes” beskryf.
Regie: Margot Luyt
Die opname van die legendes: Van links na regs is: June Seymour, Marga van Rooy, Lida Botha, Wilna Snyman, Neels Coetzee, Juanita Swanepoel & Deidre Wolhuter
20:35 Atropos deur Hendrik J. Botha [DEBUUT] Henning Snyman beskryf Hendrik J. Botha, ‘n narkotiseur en digter van Pretoria, as ‘n “ware vonds vir die Afrikaanse digkuns”. Soos die draad van die lewe, gespan in die hande van Zeus se dogter, Atropos, so verloop hierdie debuut van herinneringsgedigte oor die jeug, deur die mediese beroep tot waar die draad finaal geknip word – gedigte oor sterflikheid en verlies. ‘n Versprogram wat eggo met Botha se vernuftige interaksie tussen betekenis en klank.
Met Rika Sennett
Lees meer oor Hendrik J. Botha en sy digbundel.
21:10 35 Pedale (orrel & klavier) [DEBUUT] Die pyporrel het homself al deur die eeue bewys as een van die veelsydigste klawerbordinstrumente, terwyl die klavier waarskynlik die gewildste instrument onder liefhebbers van klassieke musiek is. In hierdie spesiale byeenkoms van instrumente en Ockie Vermeulen (orrel) en Wessel van Wyk (klavier) kan luisteraars uitsien na unieke verwerkings van bekende werke deur onder andere Bach, Beethoven, Mozart en Karl Jenkins.
Met Ockie Vermeulen & Wessel van Wyk
Fees sluit om 22:00
Klik hier vir die program in ‘n neutedop.
Die kind wat toe ‘n reus geword het…